Komisijos Sprendimas
2001 m. vasario 21 d.
dėl Direktyvos 1999/5/EB 3 straipsnio 3 dalies e punkto taikymo lavinų radijo švyturiams
(pranešta dokumentu Nr. C(2001) 194)
(tekstas svarbus EEE)
(2001/148/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Europos Parlamento ir Tarybos direktyvą 1999/5/EB dėl radijo įrenginių ir telekomunikacijų tinklų galinių įrenginių bei abipusio jų atitikties pripažinimo [1], ypač į jos 3 straipsnio 3 dalies e punktą,
atsižvelgdama į Europos Parlamento rezoliuciją dėl su lavinomis susijusių nelaimių, įvykstančių Alpėse [2],
atsižvelgdama į Komisijos pasiūlymą,
kadangi:
(1) Lavinų radijo švyturiai padeda veiksmingai gelbėti žmones, paskendusius lavinos sniege.
(2) Gelbėjimo veiksmų sėkmei labai pakenktų tai, kad tokių švyturių nebūtų galima aptikti dėl techninio nesuderinamumo.
(3) Yra didelė įmontuojamų švyturių, atitinkančių ETS 300718, bazė. Šis standartas užtikrina tinklų tarpusavio sąveiką ir veikimą atšiauriomis sąlygomis, bet jame yra reikalavimų, neįeinančių į Direktyvos 1999/5/EB taikymo sritį, todėl ją būtina iš naujo išnagrinėti.
(4) Kyla abejonių, ar rinkos jėgos galėtų užtikrinti lavinų radijo švyturių nuolatinį suderinamumą, jeigu Bendrija nenustatys savybių, užtikrinančių prieigą prie avarinių tarnybų.
(5) Šiame sprendime numatytos priemonės atitinka Telekomunikacijų atitikties įvertinimo ir rinkos priežiūros komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas prietaisams, veikiantiems 457 kHz dažniu ir skirtiems nustatyti lavinos sniege paskendusių žmonių vietą (toliau - "lavinų radijo švyturiai").
2 straipsnis
1. Lavinų radijo švyturiai, kuriuos apima 1 straipsnis, projektuojami taip, kad būtų galima palaikyti tarpusavio ryšį su naujais radijo švyturiais, taip pat su įmontuota radijo švyturių baze, kuri buvo patvirtinta pagal nacionalinius patvirtinimo reglamentus, remiantis ETS 300718.
2. Lavinų radijo švyturiai konstruojami taip, kad jie patikimai veiktų po to, kai patenka į laviną, ir veiktų toliau, kai jie ilgesnį laiką yra paskendę lavinos sniege.
3 straipsnis
Šio sprendimo 2 straipsnio reikalavimai taikomi po sprendimo paskelbimo Europos Bendrijų oficialiajame leidinyje dienos.
4 straipsnis
Šis sprendimas skirtas valstybėms narėms.
Priimta Briuselyje, 2001 m. vasario 21 d.